**«Милли тормыш һәм дин»**

**VII Бөтенроссия татар дин әһелләре**

**форумы**

**РЕЗОЛЮЦИЯСЕ**

Казан шәһәре 20 май 2016 ел

VII Бөтенроссия татар дин әһелләре форумында катнашучылар пленар утырышта һәм секцияләрдә Россия татарларның милли үсешенең һәм дини тормышының актуаль мәсьәләләрен тикшерделәр. Форумда катнашучылар үзләренең тынычлык һәм халыклар арасында татулык идеяләренә, ислам диненең традицион кыйммәтләренә тугрылыгын, Россия Федерациясе кануннарын хөрмәт итү һәм үтәүгә, мөселман һәм татар милли үзаңына һәм горефләренә тугрылыкларын белдерәләр.

Яңа мәчетләр төзү, мәдрәсәләр ачу, хаҗга баруны оештыру һәм хаҗ кылу, хәләл ризык җитештерү челтәрен киңәйтү һәм этномәдәни ихтыяҗларны кәнәгатьләндерү мөселман җәмгыятьләренә һәм татар мәдәни-агарту үзәкләренә уңай тәэсир ясый. Шул ук вакытта, аерым мәсьәләләрне чишүдә һәм кайбер төбәкләрдәге мөселманнарның дини тормышында тиешле шартлар тудырылмаган.

Форумда катнашучылар билгеләп үткәнчә, аерым террористик структураларның ислам дине исеменнән тараткан радикаль һәм экстремистик идеяләре, мөселман дине мәсләгенә каршы килә һәм ислам дөньясына да, бөтен кешелеккә дә хәвеф тудыра.

Россия мөселманнары үзләренең киләчәген Россия Федерациясенең 2025 елга кадәр төзелгән дәүләт милли сәясәте Стратегиясен гамәлгә куюда күрә. Бу Стратегия һәм социаль программалар татар мөселманнарының ихтыяҗларын һәм көнүзәк проблемаларын исәпкә алып төзелгән. Гражданлык җәмгыяте институтлары, мәхәлләләрнең хокукый һәм матди мәсьәләләрен хәл итүче оешмалар арасындагы аңлашу мөселман әхлагы, халык традицияләре, гореф-гадәтләрне, дәүләт канунарын үтәү нигезендә алып барыла.

Россия татар мөселманнары икътисади кризис һәм илләр, социаль катламнар арасындагы киеренкелек артуга сәламәт һәм конструктив көчләрнең берләшүе, яңа мөһим социаль программалар, проектларны гамәлгә кую белән җавап бирәләр. Мәчетләрдә һәм мәхәлләләрдә алып барылган тәрбия һәм социаль хезмәт эшчәнлеге, ислам гыйлеме системасын камилләштерү, мөселман берләшмәләренең милли-мәдәни оешмалар белән хезмәттәшлеге Россия төбәкләрендәге эшчәнлек юнәлешләрен тәшкил итә.

Форумда катнашучылар Россия мөселманнары өммәтенең традицион кыйммәтләренә таянып, милли-мәдәни һәм дини үзенчәлекләрне саклап калуны күз алдында тотып, милләтара һәм конфессияара татулыкны максат итеп куеп, түбәндәге карарга килделәр:

* “Ислам һәм татар дөньясы” концепциясен гамәлгә куеп, дини һәм милли-мәдәни оешмаларның уртак эшчәнлеген БТК һәм төбәкләрдәге дини идарәләр ярдәмендә дәвам итәргә;
* “Россия – Ислам дөньясы” стратегик күзаллау төркеменең принциплары һәм БТК программасы нигезендә Россия төбәкләрендә һәм чит илләрдә татар милләтенең рухи үсешенә юнәлтелгән чаралар үткәрергә , милли һәм дини традицияләрнең үрелеп баруына ирешергә;
* мөселман җәмгыятьләренең, РФ төбәкләрендәге һәм чит илләрдәге татар милли-мәдәни оешмаларының эшчәнлеге кысаларында, алга таба да Россиянең Ислам дөньясы белән конструктив якынлашуына, Татарстанның һәм илдәге башка төбәкләрнең милләтара һәм конфессияара уңай тәҗрибәсен һәм потенциалын куллануга актив ярдәм итәргә;
* татар-мөселман тәгълимате һәм Әбү-Хәнифә мәсләге карашлары нигезендә татар-мөселман җәмәгатьчелеген берләштерүне көчәйтергә;
* мөселман һәм татар җәмәгатьчелегенең иң мөһим бурычы итеп яшьләрне тәрбияләүне, аларны халыкыбызның рухи һәм әхлакый эстетик кыйммәтләренә җәлеп итеп, мөселман мәсләгенә, узган гасырлардагы бөек татар мәгърифәтчеләре һәм хәзерге чорның абруйлы әдипләре үрнәгендә яшь зыялыларны үстерүне иң мөһим максат итеп санарга;
* ислам мәгарифе Советы эшчәнлеген дәвам итәргә, Россия дини уку йортларында укытуга татар яшьләрен киңрәк җәлеп итәргә;
* җәмәгатьчелекнең һәм Татарстан Республикасы җиткәчелегенең Болгар ислам академиясен ачу буенча эшчәнлеген хупларга, Россия мөселман өммәте өчен югары квалификацияле дин белгечләре әзерләү чараларында катнашырга;
* ислам мәгарифе системасын камилләштерү йөзеннән планлы эш алып барырга, милли-мәдәни оешмалар һәм эшкуарлар белән берлектә, дини уку йортлары, татар хосусый мәктәпләре һәм балалар бакчалары ачуга ярдәм итәргә;
* мөселман мәхәлләләренә, татар җәмәгатьчелегенә, эксперт төркемнәренә һәм массакүләм мәгълүмат чараларына исламофобиягә, экстремизмга, террорчылыкка һәм ксенофобиягә каршы торуда бердәм, актив һәм принципиаль фикерне яклап чыгарга;
* ислам дәреслекләрен һәм кулланмаларын эшләү, шулай ук мөселман әдәбиятен бәяләү һәм экспертизасын оештыруда, руханиләрнең һәм фәнни җәмәгатьчелекнең эшчәнлеген активлаштырырга, дини басмаларның һәм массакүләм мәгълүмат чараларын тарату системасын камилләштерергә;
* мәхәлләрләрдәге практик гамәлләрне көчәйтергә; мәчетләрдә никах, исем кушу таныклыгын тапшыру, теркәлү кенәгәләрендә бала туу, гаилә төзелү, җеназа гамәлләрен теркәп барып, мөселманнарның демографик вәзгыяте турында мәгълүмәт базасы булдырырга.